ਅਜੀਤ ਪ੍ਰਕਾਸ਼ ਸ਼ਾਹ
ਜਸਟਿਸ (Retd.) ਅਜੀਤ ਪ੍ਰਕਾਸ਼ ਸ਼ਾਹ(ਜਨਮ 13 ਫਰਵਰੀ 1948, ਸੋਲਾਪੁਰ ਵਿਖੇ) ਭਾਰਤ ਦੇ 20ਵੇਂ ਕਾਨੂੰਨ ਕਮਿਸ਼ਨ ਦੇ ਚੇਅਰਮੈਨ ਹਨ। ਉਹ ਮਈ 2008 ਤੋਂ ਫਰਵਰੀ 2010 ਵਿਚ ਆਪਣੀ ਸੇਵਾਮੁਕਤੀ ਤਕ ਦਿੱਲੀ ਹਾਈ ਕੋਰਟ ਦੇ ਚੀਫ਼ ਜਸਟਿਸ ਸਨ। ਜਸਟਿਸ ਸ਼ਾਹ ਨੂੰ ਉਹਨਾਂ ਦੇ ਦਲੇਰਾਨਾ ਫੈਸਲਿਆਂ ਲਈ ਜਾਣਿਆ ਜਾਂਦਾ ਹੈ। ਜਸਟਿਸ ਸ਼ਾਹ ਨੇ ਸ਼ੋਲਾਪੁਰ ਤੋਂ ਆਪਣੀ ਗ੍ਰੈਜੂਏਸ਼ਨ ਕੀਤੀ ਅਤੇ ਸਰਕਾਰੀ ਲਾਅ ਕਾਲਜ, ਮੁੰਬਈ ਤੋਂ ਉਹਨਾਂ ਨੇ ਕਾਨੂੰਨ ਦੀ ਡਿਗਰੀ ਲਈ। ਸੋਲਾਪੁਰ ਜ਼ਿਲਾ ਅਦਾਲਤ ਵਿਚ ਪ੍ਰੈਕਟਿਸ ਦੇ ਥੋੜ੍ਹੇ ਸਮੇਂ ਬਾਅਦ, ਉਹ 1977 ਵਿਚ ਬੰਬਈ ਹਾਈ ਕੋਰਟ ਵਿਚ ਚਲੇ ਗਏ ਅਤੇ ਉਸ ਸਮੇਂ ਦੇ ਮਸ਼ਹੂਰ ਐਡਵੋਕੇਟ ਸ਼੍ਰੀ ਐਸ ਸੀ ਪ੍ਰਤਾਪ ਦੇ ਚੈਂਬਰ ਵਿਚ ਸ਼ਾਮਲ ਹੋਏ। ਉਸ ਨੇ ਸਿਵਲ, ਸੰਵਿਧਾਨਿਕ, ਸੇਵਾ ਅਤੇ ਕਿਰਤ ਮਾਮਲਿਆਂ ਵਿਚ ਅਨੁਭਵ ਪ੍ਰਾਪਤ ਕੀਤਾ। ਜਸਟਿਸ ਸ਼ਾਹ 18 ਦਸੰਬਰ 1992 ਨੂੰ ਬੰਬਈ ਹਾਈ ਕੋਰਟ ਦੇ ਐਡੀਸ਼ਨਲ ਜੱਜ ਨਿਯੁਕਤ ਹੋਏ ਸਨ ਅਤੇ 8 ਅਪਰੈਲ 1994 ਨੂੰ ਬੰਬਈ ਹਾਈ ਕੋਰਟ ਦੇ ਸਥਾਈ ਜੱਜ ਬਣ ਗਏ। 12 ਨਵੰਬਰ 2005 ਨੂੰ ਉਹਨਾਂ ਨੇ ਮਦਰਾਸ ਹਾਈ ਕੋਰਟ ਦੇ ਚੀਫ਼ ਜਸਟਿਸ ਦੇ ਤੌਰ 'ਤੇ ਕਾਰਜਭਾਰ ਸੰਭਾਲ ਲਿਆ ਅਤੇ ਉਹਨਾਂ ਨੂੰ 7 ਮਈ 2008 ਨੂੰ ਦਿੱਲੀ ਹਾਈ ਕੋਰਟ ਦੇ ਚੀਫ ਜਸਟਿਸ ਵਜੋਂ ਟਰਾਂਸਫਰ ਕਰ ਦਿੱਤਾ ਗਿਆ। ਜੂਨ 2011 ਤੋਂ, ਜਸਟਿਸ ਸ਼ਾਹ ਨੇ ਭਾਰਤੀ ਪ੍ਰਸਾਰਣ ਫਾਊਂਡੇਸ਼ਨ (ਆਈ.ਬੀ.ਐੱਫ.) ਦੁਆਰਾ ਸਥਾਪਤ ਗੈਰ-ਖਬਰ ਦੇ ਜਨਰਲ ਮਨੋਰੰਜਨ ਚੈਨਲਾਂ (ਜੀ.ਈ.ਸੀ.) ਲਈ ਸਵੈ-ਨਿਯੰਤ੍ਰਕ ਸੰਸਥਾ, ਬਰਾਡਕਾਸਟਿੰਗ ਕਾਨਟੈਂਟ ਕੰਪਲੇਂਟਸ ਕੌਂਸਲ (ਬੀ.ਸੀ.ਸੀ.ਸੀ.) ਦੇ ਚੇਅਰਪਰਸਨ ਵਜੋਂ ਕੰਮ ਕੀਤਾ ਹੈ। 